《怀易五实甫赋寄都门》
清代·王以敏

惊飙荡颓云，行人何时休。别君未经旬，嘉会成千秋。

当时两年少，意气轻王侯。小蹶不知惜，宁畏风尘游。

及兹三载逢，射策终未收。君羁长安踪，我返琅邪辀。

临歧一握手，泪忽缘缨流。勋业不一建，岁月去我遒。

岂伊恋别离，奈此霜盈头。白日何昭昭，河水何悠悠。

飞鸟各适林，嗟我谁为俦。高名鬼先恶，清狂世所尤。

珍重千金躯，慎勿耽冥搜。已矣不复道，各勉独善谋。

作者简介：王以敏，原名以慜，字子捷，号梦湘，武陵人。光绪庚寅进士，改庶吉士，授编修，截取江西知府。有《檗坞诗存》。